જેમની જિજીવિષા ટોચ ઉપર હોય, તેવા માનવીઓ અનેક પ્રકારના ચિત્ર-વિચિત્ર પ્રયોગો કરતા હોય છે. જે અંતર્ગત એક વાત વાંચી હતી કે, લાંબુ આયુષ્ય ભોગવવા માટે પરદેશમાં એક ખર્ચાળ પ્રયોગ થયો. જે અંતર્ગત ઓઝોન એટલે કે O3 (ઓ થ્રી)થી બનેલાં મોટા ગેસ સ્ટેશન હોય. તેમાં વ્યક્તિ સૂવે ત્યારે શરીરનાં cells-અણુઓ ચાર્જ થઈ જાય. જેની પાસે અપાર ધન છે, તેવા ધનવાનો રાત્રે આવા સ્પેશિયલ ઓક્સિજનવાળા રૂમમાં સૂઈ જાય, જેનાથી સામાન્ય કરતાં વધુ સમય જીવી શકાય. એ જ રીતે પૃથ્વી પર વર્ષો સુધી જીવવાની ઈચ્છા ધરાવતા ધનવાનો તો જીવતા હોય ત્યારથી જ પોતાના મૃતદેહને સાચવી રાખવા માટે ઘણો ખર્ચ કરે છે. આવા લોકો આશ્ચર્યજનક રીતે એવું માને છે કે, ‘આગામી ૧૦૦-૨૦૦ કે ૫૦૦ વર્ષ પછી વિજ્ઞાનનો એટલો વિકાસ થશે કે મૃતદેહમાં પણ જીવ લાવી શકાય તો આપણે પાછાં પૃથ્વી ઉપર જીવી શકીએ.’